ZAKONODAVNI OKVIR:

* Zakon o proračunu („Narodne novine“, broj 87/08, 136/12 i 15/15)
* Pravilnik o postupku zaduživanja te davanja jamstava i suglasnosti jedinica lokalne i područne (regionalne) samouprave („Narodne novine, broj 55/09 i 139/10)

 Jedinica lokalne i područne (regionalne) samouprave može se zaduživati uzimanjem kredita, zajmova i izdavanjem vrijednosnih papira. Ukupna **godišnja obveza**jedinice lokalne i područne (regionalne) samouprave može iznositi **najviše do 20 %** ostvarenih **prihoda** u godini koja prethodi godini u kojoj se zadužuje. Navedeno ograničenje **ne odnosi se na projekte** koji se sufinanciraju iz pretpristupnih programa i fondova **Europske unije** i na projekte iz područja unapređenja **energetske učinkovitosti.**

Sukladno Pravilniku o polugodišnjem i godišnjem izvještaju o izvršenju proračuna („Narodne novine“, broj 24/13 i 102/17), izvještaj o zaduživanju na domaćem i stranom tržištu novca i kapitala daje pregled zaduživanja u izvještajnom razdoblju po instrumentima zaduženja, valutnoj, kamatnoj i ročnoj strukturi.

 Grad Novska u 2017. godini imao je u otplati jedan dugoročni tuzemni kredit i nije se dodatno zaduživao.

 Gradsko vijeće Grada Novske donijelo je na sjednici održanoj 5. srpnja 2011. godine („Službeni vjesnik“, broj 29/11) Odluku o kreditnom zaduženju Grada Novske kod Privredne banke Zagreb d.d. za financiranje kapitalnih projekata izgradnje spojne ceste – obilaznica D 47 – Tina Ujevića i izgradnje pristupne infrastrukture do Poduzetničke zone Novska na iznos od 11.000.000,00 kn s valutnom klauzulom u eurima, rok otplate deset godina bez počeka. Na iskorišteni iznos kredita (1.427.965,36 EUR) obračunava se redovna godišnja fiksna kamatna stopa u visini 3,69 %. Naplata glavnice i redovne kamate vrši se tromjesečno na zadnji dan svakog tromjesečja, i to počevši od 31. prosinca 2013. godine koji je definiran kao datum prijenosa kredita u otplatu Dodatkom II Ugovora od 10. rujna 2013. godine. Prema otplatnom planu dugoročnog tuzemnog kredita otplata kredita započinje s 01.01.2014. i traje do 31.12.2023. godine.